#VinealSerrano: el contenidor municipal de cultura convida a gaudir de la programació de tardor 2021
06 octubre 2021

## #VinealSerrano: el contenidor municipal de cultura convida a gaudir de la programació de tardor 202106 octubre 2021Última actualización: 06 octubre 2021

![](../gestion/img/40a155f42d325898aa35f670e3739e517f4f5314b6ebc0c6dff9e4a660379a20.jpg)  
  

Després d’una Fira i Festes 2021 exitosa, i amb un escenari esperançador per davant, la reactivació cultural a Gandia continua amb molta força i contingut al Teatre Serrano, on aquest matí el **regidor de Cultura, Nahuel González**, acompanyat del **director del Teatre Serrano, Joan Fuster**, ha presentat al hall del teatre la programació d’aquest contenidor cultural per a la tardor d’enguany, un cicle d’espectacles per a tots els públics i de diferents sensibilitats que s’iniciarà al pròxim mes d’octubre i finalitzarà per Nadal.  

“_És una programació ambiciosa”_ amb obres premiades i valorades al panorama teatral _“que vol apropar al nostre teatre a la nostra ciutadania que ve ocasionalment, però també als joves i altres tipus de perfils que pensem que han de vindre i consolidar l’oferta cultural_”, ha declarat González, qui ha destacat que “_en aquests moments de quasi nova normalitat, la cultura està en un bon moment, la ciutadania està acudint en massa a tots els esdeveniments culturals, i pensem que el Teatre Serrano ha d’estar a l’altura d’aquestes circumstàncies_” per a reforçar-lo com a ferramenta cultural i com a element ja consolidat del panorama teatral valencià.

La programació completa d’aquesta tardor és la següent:

**Octubre**

*   Dia 16: ‘Pedro Páramo’, obra del Pla PLATEA del Ministeri de Cultura a què està adherit l’Ajuntament de Gandia, i que versiona el text de Juan Rulfo. Està protagonitzada per Vicky Peña i Pablo Derqui, dos intèrprets coneguts del món teatral. Adaptació de Pau Miró produïda per ‘Focus’. Teatre Romea - Taeatro Español – Grec 21.
*   Dia 29: ‘Opera Carmen’, de George Bizet, un espectacle de Ópera 2001.

**Novembre**

*   Dia 5: ‘La mort i la donzella’, de l’Institut Valencià de Cultura, obra premiada recentment que s’ha consolidat com una de les més importants en l’àmbit valencià de la dansa.
*   Dia 19: ‘Solo un metro de distancia’, també del Pla PLATEA, és una denúncia a la violència masclista amb una crítica excel·lent de Serena Producciones.

**Desembre**

*   Dia 3: ‘Nadal a casa els Cupiello’, de la Companyia Teatre Micalet, una de les més reconegudes i de les més veteranes del territori valencià, que posa en escena una obra d’Eduardo de Filipo.
*   Dia 17: ‘53 Diumenges’, de Misògines – Elefant – Mola – Teatre Romea, una de les direccions més exitosos del panorama escènic i cinematogràfic que presenta aquest text amb quatre protagonistes de nivell.
*   Del 26 al 30: ‘Nadal Teatral’. Esdeveniment teatral per a públic familiar que es presentarà en més detall pròximament.

El responsable de Cultura també ha aprofitat per a anunciar que el personal del teatre estrena nova indumentària i per mostrar la nova imatge del recinte, que consisteix en un fons colorit i embellit per un neó que compon el hashtag #VinealSerrano, una idea amb la qual es proposa fidelitzar la nova imatge a través de les fotografies que publiquen els visitants a les xarxes socials, “_on més endavant publicarem inclús algun concurs_”.

Per finalitzar la seua intervenció, el regidor ha recordat que la vida cultural al Serrano continua de manera paral·lela a aquesta programació amb altres sectors socials i esdeveniments com la Setmana Literària, entre altres, i ha afegit també que a partir del 9 d’octubre, coincidint amb el dia que commemora la Festa dels valencians i valencianes, torna el Cine Pot que tant esperen els gandians i gandianes i que han pogut gaudir aquest estiu amb la versió audiovisual d’aquest cicle cinematogràfic que va suposar “_un èxit de resistència massiva_”.

Per la seua banda, Fuster ha incidit que es tracta d’una programació per a públic divers donat l’esperit públic del Teatre i ha aclarit que l’adaptació de la normativa sanitària vigent, decretada la setmana passada per la Generalitat, permet que l’aforament siga del 100%, però “_amb la resta de mesures en marxa, els circuits per a entrar i eixir del teatre, l’ús obligatori de mascaretes durant totes les sessions amb tota la prudència que comporta perquè la gent puga gaudir dels espectacles amb tota la seguretat_”.

Les entrades ja es poden adquirir a la web [instanticket.es/culturagandia](https://entradas.instanticket.es/culturagandia/public/janto/) o a la Casa de la Marquesa (amb els corresponents descomptes per a joves, jubilats i pensionistes).

[Twittear](https://twitter.com/share)